Motorfietsklub verloor twee ryers minute uit mekaarEen van die ongelukstonele. Foto: Facebook Andy Meintjies, president van die Warlocks-motorfietsklub, het gesê sowat 15 ryers van die klub se Pretoria- en Rustenburg-klub was Saterdag op pad van Pretoria na Johannesburg vir ŉ byeenkoms. Volgens Meintjies was hulle omstreeks 12:00 op die N1 naby die afrit na die Randse skouterrein en was daar ŉ stilstaande motor in die regterbaan. ŉ Motoris het glo uitgeswaai om die stilstaande motor te vermy en in een van die motorfietse ingeploeg. Drie ander motorfietse is ook getref. ŉ Man en sy ma was op een van die motorfietse. Die ma het agter gesit en is in die botsing dood. Sowat vyf minute hierna het nog ŉ botsing sowat 1,5 km agter die eerste ongeluk plaasgevind. Nog ŉ motorfietsryer is deur ŉ motor getref. Die vrou is ook dood. Die bestuurder van die motor het glo van die toneel gevlug. Volgens Meintjies is talle motorfietsryers tydens die twee botsings beseer en na omliggende hospitale gehaas. “Twee motorfietsryers is steeds in die hospitaal.” Hoofsupt. Wayne Minnaar van die Johannesburgse metropolisie het die voorval bevestig. Hy kon egter nie onmiddellik bewerings dat ŉ motoris in hegtenis geneem is in verband met die voorval bevestig nie. Die oorledenes se name is nog nie amptelik bekend gemaak nie.